Afgevaardigde in ongeluk ná Madiba-gedenkdiensŉ Voormalige president van Somalië was Dinsdag in ŉ ongeluk betrokke nadat hy en sy drywer die ENB-stadion verlaat het waar oud-pres. Nelson Mandela se gedenkdiens plaasgevind het. ŉ Polisiebron het aan Maroela Media gesê die ongeluk het op die N1-noord op pad na Pretoria plaasgevind. “Ons vermoed die drywer het weens die nat weer beheer oor die voertuig verloor en teen die beton-versperring langs die snelweg vasgery,” het die beampte gesê. Die bestuurder en die afgevaardigde het nie beserings opgedoen nie, maar die voertuig het onklaar geraak in die ongeluk en moes met ŉ sleepwa verwyder word. Die naam van die president was nie onmiddellik beskikbaar nie.